Universis presentes litteras inspecturis, nos Girardus Dei gratia Eduensis episcopus notum facimus quod in nostra propter hoc presentia constitutus dominus Nicholaus, presbiter curatus ecclesie sancti Iohannis de Narroces, nostre diocesis, ex certa scientia et considerata utilitate et commodo predicte ecclesie sue, vendit, tradit, deliberat atque quitat in perpetuum domino Iacobo dicto Boisserant, canonico Eduensi, et suis, quamdam petiam vinee sitam in finagio de Sampigniaco, juxta vineam que vocatur Marcenayn ex una parte, et juxta vineam que fuit quondam domini Theobaldi presbiteri, curati de Volenayo, ex altera, ab ipso Iacobo et suis in perpetuum tenendam, habendam et pacifice possidendam, pro viginti quinque libris Divion. eidem Nicholao jam solutis ab ipso Iacobo in pecunia legitime numerata, prout idem Nicholaus coram nobis publice confitetur, asserens dictas viginti quinque libras Divion. jam esse conversas totaliter in utilitatem et opus fabrice ecclesie sue predicte, etc. Datum et actum anno Domini millesimo ducentesimo septuagesimo octavo, mense Iunio.